**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

**Broj**: 03-34/14-3205/19

**Sarajevo**, 12.12.2019. godine

**Z A P I S N I K**

sa 2.-122. sjednice Ekonomsko-socijalnog vijeća za teritoriju Federacije Bosne i Hercegovine, održane dana 12.12.2019. godine u 14 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Fadil Novalić, Jelka Milićević, Vesko Drljača, Amir Zukić, Šemsudin Dedić.

Prisutni predstavnici Poslodavaca: Mladen Pandurević, Edin Ibrahimpašić, Zoran Gazibarić, Josip Kraljević.

Prisutni predstavnici Sindikata: Mevludin Bektić, Samir Kurtović, Sinan Husić, Bajro Melez, Zijad Latifović, Lejla Čatić, Mirza Hadžiabdić, Dubravko Pervan.

Sjednici nisu prisustvovali Nermin Džindić, Denis Lasić, Adnan Smailbegović, Ivan Luburić, Džambić Senad.

Pored članova Ekonomsko-socijalnog vijeća sjednici su prisustvovali: Zlatko Hurtić, predstavnik ureda premijera FBiH i Ljubiša Đapan, iz Federalnog zavoda za programiranje i razvoj.

Sjednicu je otvorio predsjednik ESV-a i pozdravio prisutne uz napomenu da je na predhodio održenom Kolegiju ESV-a odlučeno da ova sjednica bude zatvorenog tipa. Socijalni partneri nakon sjednice mogu dati saopćenje kojim će se preko Ureda za informiranje Vlade Federacije BiH obavijestiti javnost o današnjoj sjednici.

**DNEVNI RED**

1. Usvajanje zapisnika sa redovne 1.(121.) sjednice ESV-a;
2. Zakon o reprezentativnosti sindikata i udruženja poslodavaca;
3. Analiza metodologije za izračun, utvrđivanje i usklađivanje najniže plaće;
4. Razno.

Dnevni red sjednice usvojen.

**Ad.1**

Nakon pitanja i razjašnjenja pojedinih tačaka Zapisniku sa prethodne (1-121) sjednice je usvojen.

**Ad.2**

Uvod u raspravu o Zakonu o reprezentativnosti sindikata i udruženja poslodavaca socijalnim partnerima imao je Federalni ministar rada i socijalne politike, Vesko Drljača. Pomenuti Zakon je razmatran na sjednici Predstavničkog doma Parlamenta Federacije BiH i usvojen kao dobra osnova za izradu Prijedloga Zakona, s tim da je predlagač zadužen da organizuje i provede javnu raspravu.

S obzirom da se radi o oblasti za koju ne postoji posebna zakonska regulativa, a da su Nacrtom Zakona o reprezentativnosti sindikata i udruženja poslodavaca na sistematičan i sveobuhvatan način uređena sva pitanja koja se odnose na predmet ovog zakona, predložio je da ESV podrži Nacrt ovog zakona, a da se kroz predstojeću javnu raspravu dodatno razmotre sugestije socijalnih partnera.

Predstavnici Poslodavaca smatraju da je zakon loš i da se u ovakvom obliku ne može usvojiti. Udruženje Poslodavaca uputilo je na adresu resornog ministarstva brojene primjedbe i prijedloge, ali nikada nisu dobili odgovor. Zakon im u ovom obliku ne odgovara, pa će tražiti način da zaštite svoj argumentirani interes.

Predstavnici Sindikata također ne prihvataju ovakva zakonska rješenja, za koja smatraju da nisu dovoljno definirana, nemaju dovoljno parametara kojima bi se reprezentativnost odredila, što dovodi do konfuzije, negdje diskriminacije i rascjepljivanja sindikata. Nisu protiv Zakona, smatraju ga potrebnim, ali se protive reprezentativnosti struke i profesije, te smatraju da se tekst treba razraditi i otvoriti konstruktivan dijalog kako bi se našla kompromisna rješenja, i traže od Vlade da Sindikatu i Poslodavcima da još vremena. Pored toga predstavnici Sindikata smatraju da je u Zakonu potrebno naći modus kako obeštetiti sindikat, odnosno, kako radnici koji nisu članovi Sindikata mogu financijski doprinijeti radu Sindikata. Kao mogućnosti naveli su neke primjere prakse iz okruženja gdje je uvedeno plaćanje iz bruto zarade za sve radnike od strane poslodavaca.

Predstavnici Vlade smatraju da financiranje rada Sindikata na način kako su sindikalni partneri predložili nije prihvatljiv i predstavljao bi parafiskalni namet, što bi prema ILO standardima ujedno bilo i nedopušteno nametanja volje.

**Zaključak**:

**Delegacije Sindikata i Poslodavaca nisu podržale predloženi tekst Zakona o reprezentativnosti sindikata i udruženja poslodavaca. Ekonomsko-socijalno vijeće poziva Federalno ministarstvo rada i socijalne politike da vodi inicijativu i nastavi dalje aktivnosti sa socijalnim partnerima na usuglašavanju teksta ovog Zakona.**

**Ad.3**

Gdin. Zlatko Hurtić, predstavnik ureda premijera FBiH i gdin. Ljubiša Đapan, iz Federalnog zavoda za programiranje i razvoj prezentirali su Analizu metodologije za izračun, utvrđivanje i usklađivanje najniže plaće. Izrada ove metodologije još nije završena. Svjetska banka pomagala je u obavljenim aktivnostima, a uzeti elementi za formulu već postoje u regiji.

Predstavnici Vlade istakli su da je bilo potrebno uvesti analizu minimalne plaće ili satnice, ali da se na ovom putu susreću sa oprečnim stavovima nekih institucija oko elemenata koje treba uvrstiti u formulu za izračun. Potrebno je ponuditi jednostavna rješenja i pouzdane podatke koje svatko može koristiti. Trenutni prag siromaštva je 389 KM, ali treba tražiti načine i težiti da se postigne više. Pored toga naglasili su da je potrebno usporedno raditi i na usvajanju relevantnih zakona (Zakon o doprinosima i Zakon o dohotku) koji bi omogućili da rastu plaće, ali ne i obaveze, što je jedini smisao i cilj ovog nastojanja.

Predstavnici Poslodavaca čestitali su timu koji je radio na analizi i smatraju da je ona dobra osnova za dalje razgovore i podržavaju sve principe koje su predstavnici Vlade iznijeli. Tražili su matematičko utvrđivanje minimalne plaće, a kad se ona stvarno utvrdi svakako će voditi računa i o socijalnoj osjetljivosti.

**Zaključak:**

**Ekonomsko-socijalnog vijeće smatra da je prezentacija** **Analize metodologije za izračun, utvrđivanje i usklađivanje najniže plaće dobar indikator za donošenje konačne odluke o elementima koji određuju najnižu plaću.**

**Ekonomsko-socijalno vijeće traži od Federalnog zavoda za programiranje i razvoj da dostavi socijalnim partnerima najnovije podatke i načine za utvrđivanje najniže plaće u regionu na osnovu kojih će socijalni partneri donijeti konačan stav o ovom pitanju.**

**Ad.4**

Prijedlog člana delegacije Sindikata Samira Kurtovića je da ESV dobije, razmatra i očituje se o tekstu Zakona o notarima, koji je već u parlamentarnoj proceduri. Traži da se rasprava o ovom zakonu stavi na dnevni red jedne od narednih sjednica ESV. Pored toga, predstavnici Sindikata smatraju da se pitanja vezana za Zakon o PIO trebaju što prije aktualizirati na sjednicama ESV-a, a da će konkretna pitanja uputiti Federalnom ministarstvu rada i socijalne politike.

Predstavnici Poslodavaca također su tražili da se dvije Uredbe za otpad ne razmatraju na sjednici Vlade prije održavanja sljedeće sjednice ESV.

Sljedeća sjednica ESV-a bi prema najavi predsjednika ESV-a trebala biti u drugoj polovini Januara 2020.

Sjednica ESV završena je u 16 sati. Sljedeća sjednica ESV-a bi prema najavi predsjednika ESV-a trebala biti u drugoj polovini januara 2020. Termin sjednice biće dogovoren na Kolegiju ESV-a.

Predsjednik Ekonomsko-socijalnog vijeća

Edhem Biber

Zapisnik pripremila:

Snježana Kapić, MBA & mr.sci